Høyres landsmøte 2019:

På sikt skal Norge inn i EU, mener Høyre-nestlederen

EØS-motstanden i Norge bekymrer Høyre-nestleder Jan Tore Sanner.

helge@lomedia.no

– Vi må ha mer samarbeid, ikke mer alenegang. Der andre bygger murer, skal vi bidra med mer samhold. Høyre har vært og skal fortsatt være en varm forsvarer av forpliktende samarbeid i Europa, sa kunnskaps- og integreringsminister Jan Tore Sanner da han innledet om Høyres prinsipp-program på landsmøtet lørdag formiddag.

EU-medlemskap er målet

I talen sin advarte han om den økende EØS-motstanden, men slo samtidig fast at fullt EU-medlemskap er partiets mål på sikt. Slik utdyper han det overfor FriFagbevegelse:

– I dag står ikke spørsmålet om norsk EU-medlemskap på den politiske dagsordenen. Men på lang sikt mener jeg at Norge skal kreve plass og være fullverdig medlem av EU, sier Jan Tore Sanner.

– EØS-avtalen er viktig for norske arbeidsplasser. Det er helt avgjørende at vi har adgang til EUs indre marked. Men EØS-avtalen har også noen svakheter. Det er blant annet at den ikke gir den innflytelsen det gir ved å sitte rundt bordet, sier han videre.

Les også: Lysbakken er skuffet over at Stortinget ikke vil utrede EØS-alternativer

Svarer opprøret

Venstresiden med Rødt og SV i spissen og deler av fagbevegelsen gjør opprør mot EØS-avtalen, og på den andre siden er det økende EØS-motstand også hos regjeringspartner Fremskrittspartiet.

Frp-nestleder Sylvi Listhaug sier Norge trenger nye innvandrings-innstramminger og at EØS-avtalen bør reforhandles.

– Norge hører hjemme i det europeiske fellesskapet, der vi deler verdigrunnlag og felles demokratiske, økonomiske og kulturelle tradisjoner, sa Jan Tore Sanner i talen sin til landsmøtet.

Les også: Yrkesfagene skal styrkes i årene som kommer, lover Erna Solberg

Støre: Konstruert problemstilling

Ap-leder Jonas Gahr Støre mener det er feil å snakke om norsk EU-medlemskap nå.

– For meg er det et demonstrasjonsutspill for at Høyre skal få gjentatt at de er for EU-medlemskap. Det har jeg respekt for. Det er avgjørende å forsvare EØS-avtalen, for industrien, for arbeidsfolk, og for Norge. Men det er en konstruert problemstilling å si at hvis vi mister EØS-avtalen skal vi ta medlemskap i stedet, sier Jonas Gahr Støre til FriFagbevegelse.

Les også:

Hadia Tajik: Statsministeren virket uinspirert i landsmøtetalen sin

Erna Solberg får refs for uttalelse om økende ulikhet

Bjørnar Skjæran blir sannsynligvis ny nestleder i Ap